Z Á P I S N I C A
z ustanovujúceho zasadnutia Obecného zastupiteľstva v Rakoviciach  
konaného dňa  10. decembra 2010 

Prítomní:

Podľa prezenčnej listiny:                         

Program rokovania:

1.	Otvorenie zasadnutia
2.	Určenie zapisovateľa a overovateľov zápisnice
3.	Oznámenie výsledkov volieb do orgánov samosprávy obce a odovzdanie osvedčení o zvolení novozvolenému starostovi a poslancom novozvoleného obecného zastupiteľstva
4.	Zloženie sľubu novozvoleného starostu obce 
5.	Zloženie sľubu poslancov novozvoleného obecného zastupiteľstva
6.	Vystúpenie novozvoleného starostu
7.	Schválenie programu ustanovujúceho zasadnutia obecného zastupiteľstva
8.	Voľba komisií a voľba predsedov komisií 
9.	Určenie platu starostu obce na celé volebné obdobie
10.	Diskusia
11.	Záver

R o k o v a n i e :

Bod 1. Otvorenie zasadnutia

Rokovanie obecného zastupiteľstva zahájil starosta obce p. Dušan Daloš. Privítal všetkých na ustanovujúcom zasadnutí Obecného zastupiteľstva v Rakoviciach, ktoré zvoláva starosta obce zvolený v predchádzajúcom volebnom období v zmysle zákona č. 369/1990 Z.z. o obecnom zriadení.
Starosta obce poďakoval poslancom, ktorí boli zvolení na volebné obdobie 2006 – 2010 za aktívnu prácu v obecnom zastupiteľstve a pri rozvoji obce. Končiacim poslancom odovzdal ďakovné plakety a knihu, ktorú vydalo Združenie miest a obcí regiónu Jaslovské Bohunice pri príležitosti 20. výročia jeho vzniku. Zástupca starostu obce p. Miroslav Masár odovzdal starostovi p. Dušanovi Dalošovi knihu a ďakovnú plaketu za rozvoj a zveľadenie obce. Kontrolórke obce Ing. Duračkovej, ktorej ešte nekončí funkčné obdobie, odovzdal  knihu starosta.   

Bod 2. Určenie zapisovateľa a overovateľov zápisnice

Za overovateľov zápisnice z dnešného zasadnutia určil starosta obce p. Jána Heviera a p. Miroslava Masára. Za zapisovateľku určil p. Jarmilu Chnápkovú, pracovníčku obecného úradu v Rakoviciach.

Bod 3. Oznámenie výsledkov volieb do orgánov samosprávy obce a odovzdanie osvedčení o zvolení novozvolenému starostovi a poslancom novozvoleného obecného zastupiteľstva

Starosta obce vyzval predsedníčku miestnej volebnej komisie p. Kláru Treskoňovú, aby prítomným predniesla správu o výsledkoch volieb do orgánov samosprávy obcí v obci Rakovice konaných dňa 27. novembra 2010.
Celkový počet osôb vo volebnom okrsku zapísaných do zoznamu voličov bol 443, počet voličov, ktorým boli vydané obálky, bol 275. Počet odovzdaných obálok bol 275. Počet platných hlasovacích lístkov odovzdaných pre voľby do OZ bol 266. Počet platných hlasovacích lístkov odovzdaných pre voľby starostu obce bol 265. Za starostu obce bol zvolený s počtom platných hlasov 265 pán Dušan Daloš. 
Za poslancov obecného zastupiteľstva boli zvolení nasledovní kandidáti :
 1.  Ing. Július Šmýkal 		počet hlasov :  211
 2.  Miroslav Masár    				184                                   
 3.  Ján Hevier 					166		
 4.  Bc. Romana Dalošová 				162
 5.  Anna Magalová 		           			115

Kandidáti za poslancov obecného zastupiteľstva, ktorí neboli zvolení za poslancov, ale zároveň sa stávajú náhradníkmi sú nasledovní kandidáti: 
 6.  Mária Brezinová			počet hlasov:    100 
 7.  Ing. Marek Hevier				    97
 8.  Radovan Bábik                                                        67
 9.  Ing. Vojtech Pánik                                                  49

Celkom sa na komunálnych voľbách v Rakoviciach zúčastnilo 275 voličov, čo je 62,08 %.
Po prednesení správy odovzdala predsedníčka miestnej volebnej komisie novozvolenému starostovi a novozvoleným poslancom osvedčenia o zvolení. Starosta obce poďakoval predsedníčke miestnej volebnej komisie p. Treskoňovej za prednesenie správy.

Bod 4. Zloženie sľubu novozvoleného starostu obce

Podľa výsledkov hlasovania vo voľbách do orgánov samosprávy obcí SR, konaných dňa  27.11.2010,  bol v obci Rakovice do funkcie starostu obce zvolený p. Dušan Daloš. Novozvolený starosta obce Rakovice p. Dušan Daloš predstúpil, vyzval všetkých, aby povstali a vykonal slávnostný akt zloženia sľubu podľa zákona 369/1990 Z.z. o obecnom zriadení.   
P. Dušan Daloš prečítal text sľubu:
„Sľubujem na svoju česť a svedomie, že budem riadne plniť svoje povinnosti, ochraňovať záujmy obce  a Slovenskej republiky. Ústavu Slovenskej republiky, ústavné zákony, zákony a ostatné všeobecne záväzné právne predpisy budem pri výkone svojej funkcie starostu uplatňovať podľa svojho najlepšieho vedomia a svedomia.“
Novozvolený starosta po prečítaní sľubu potvrdil sľub podpisom.
Vedenia ďalšieho rokovania obecného zastupiteľstva sa ujíma p. Dušan Daloš už ako novozvolený starosta.

Bod 5. Zloženie sľubu poslancov novozvoleného obecného zastupiteľstva

V ďalšom bode starosta obce prečítal sľub poslancov a vyzval novozvolených poslancov obecného zastupiteľstva, aby predstúpili v abecednom poradí a vykonali slávnostný akt zloženia sľubu poslancov obecného zastupiteľstva v Rakoviciach.
Starosta obce prečítal text sľubu:
„Sľubujem na svoju česť a svedomie, že budem riadne plniť svoje povinnosti, ochraňovať záujmy obce, dodržiavať Ústavu Slovenskej republiky, ústavné zákony, zákony a ostatné všeobecne záväzné právne predpisy, a pri výkone svojej funkcie poslanca obecného zastupiteľstva ich budem uplatňovať podľa svojho najlepšieho vedomia a svedomia.“.
Potom poslanci pristúpili v abecednom poradí k starostovi, podali mu ruku s vyhlásením „SĽUBUJEM“ a podpísali pripravený text sľubu. Všetci novozvolení poslanci zložili zákonom stanovený sľub poslanca.
Bod 6. Vystúpenie novozvoleného starostu

Zložením zákonom predpísaného sľubu  končí funkčné obdobie doterajšieho obecného zastupiteľstva, ktorému sa pán starosta poďakoval za spoluprácu a za všetko, čo pre obec za svoje funkčné obdobie vykonali. Starosta obce predostrel poslancom aj plán na ďalšie obdobie. Zložením sľubu novozvolených poslancov sa začína činnosť novozvoleného obecného zastupiteľstva v našej obci. Pri tejto príležitosti starosta poprial poslancom vo svojom mene, ale aj v mene všetkých občanov, ktorí poslancom dali svoju dôveru, aby  naplnili všetky sľuby a predsavzatia, ktoré svojím voličom, teda naším občanom, dali. Starosta povedal, že by chcel pokračovať v aktivitách na rozvojových programoch obce, ktoré sú rozbehnuté. Bude sa snažiť získať ďalšie finančné prostriedky na rekonštrukciu ciest a chodníkov v ostatných častiach obce. Vypracováva sa projektová dokumentácia na novú kolkáreň. Starosta sa bude snažiť dať reálnu podobu plánovanému asfaltovému oválu okolo ihriska, bude sa snažiť o upevňovanie spolupráce s obcami združenými v Mikroregióne nad Holeškou, o vzájomnú spoluprácu s občanmi a bude pokračovať v aktivitách a akciách tradične v našej obci usporadúvaných. 

Bod 7. Schválenie programu ustanovujúceho zasadnutia obecného zastupiteľstva 

Starosta obce predložil prítomným poslancom návrh ďalšieho programu rokovania:
- Voľba komisií obecného zastupiteľstva a voľba ich predsedov
- Určenie platu starostu obce na celé volebné obdobie
- Zásady odmeňovania poslancov
- Poverenie zastupovaním starostu obce
- Diskusia 
- Záver

Poslanci nemali pripomienky k programu a jednomyseľne ho schválili.

Hlasovanie:
Počet poslancov:       5
Počet prítomných poslancov pri hlasovaní:  5
Hlasovanie:   za  :           5   
	          proti:         0  
                      zdržal sa:  0 

Ďalej obecné zastupiteľstvo postupuje podľa schváleného programu.

Bod 8. Voľba komisií obecného zastupiteľstva a voľba ich predsedov

Starosta obce navrhol, aby pri obecnom zastupiteľstve pracovali tieto komisie: 
- komisia návrhová, mandátová a volebná
- komisia životného prostredia a verejného poriadku
- komisia školstva, kultúry a sociálneho zabezpečenia
- komisia pre ochranu verejného záujmu
- komisia na posudzovanie žiadostí na prideľovanie nájomných bytov v obci

Starosta dal o tomto návrhu hlasovať.

Hlasovanie:
Počet poslancov:       5
Počet prítomných poslancov pri hlasovaní:  5
Hlasovanie:   za  :           5   
	          proti:         0  
                      zdržal sa:  0 

Za predsedov týchto komisií navrhol:
- za predsedu komisie návrhovej, mandátovej a volebnej: Romanu Dalošovú
- za predsedu  komisie životného prostredia a verejného poriadku: Miroslava Masára
- za predsedu  komisie školstva, kultúry a sociálneho zabezpečenia: Annu Magalovú
- za predsedu  komisie pre ochranu verejného záujmu: Jána Heviera
- za predsedu  komisie na posudzovanie žiadostí na prideľovanie nájomných bytov v obci: Ing. Júliusa Šmýkala

Poslanci nemali k tomuto návrhu pripomienky, starosta dal o ňom hlasovať.

Hlasovanie:
Počet poslancov:       5
Počet prítomných poslancov pri hlasovaní:  5
Hlasovanie:   za  :           5   
	          proti:         0  
                      zdržal sa:  0 

Ďalej starosta navrhol, aby bolo uložené predsedom komisií do budúceho zasadnutia OZ predložiť zloženie komisií, ktorými sú predsedami.

Bod 9 Určenie platu starostu obce na celé volebné obdobie  

Mzdová účtovníčka obce pani Janka Horylová oboznámila prítomných so zákonom  č. 253/1994 Z.z. o právnom postavení a platových pomeroch starostov a primátorov obcí a zákonom 289/2002 Z.z., ktorým sa mení a dopĺňa zákon NR SR č. 253/1994 o právnom postavení a platových pomeroch starostov obcí v znení neskorších predpisov. Plat patrí starostovi odo dňa zloženia predpísaného sľubu. Starostovi patrí plat, ktorý je súčinom priemernej mesačnej mzdy zamestnanca v národnom hospodárstve vyčíslenej na základe údajov štatistického úradu SR za predchádzajúci kalendárny rok a násobku určeného v platovej skupine. Podľa počtu obyvateľov s trvalým pobytom v obci (v Rakoviciach je to rozsah od 501 do 1000 obyvateľov) zákonom je starosta v Rakoviciach zaradený do druhej platovej skupiny. V druhej platovej skupine je násobok, ktorým sa vynásobí priemerná mzda 1,83. Priemerná mzda v národnom hospodárstve SR v roku 2009 dosiahla  744,50 eur. Vynásobením 744,50 eur násobkom 1,83 a zaokrúhlením podľa citovaného zákona je zákonom stanovený minimálny plat starostu 1 363,- eur. Plat starostu nemôže byť nižší ako je ustanovené týmto výpočtom, každý rok sa prepočítava, vždy podľa známej priemernej mzdy zamestnanca predchádzajúceho roka. Obecné zastupiteľstvo môže tento plat rozhodnutím zvýšiť až na dvojnásobok.    
Návrh na plat starostu obce podal p. Masár Miroslav, aby sa starostovi schválil plat podľa zákona zvýšený na 1,6 násobok. Ďalší návrh nebol navrhnutý. 

Hlasovanie za návrh p. Miroslava Masára:
Počet poslancov:       5
Počet prítomných poslancov pri hlasovaní:  5
Hlasovanie:   za  :           5   
	          proti:         0    
                      zdržal sa:  0   

Plat starostu obce predstavuje po schválení 1,6 násobku platu podľa zákona čiastku 2 180,00 eur. 

Bod 10  Zásady odmeňovania poslancov

Dňa 28.5.2010 boli Obecným zastupiteľstvom v Rakoviciach uznesením č. 34/2010 schválené Zásady odmeňovania poslancov a členom komisií obce Rakovice s účinnosťou od 1.6.2010. Tieto zásady boli poslancom odovzdané na preštudovanie, nakoľko podľa nich sa bude odmeňovanie poslancov vykonávať. Ak by s uvedenými zásadami nesúhlasili, museli by sa prijať uznesením nové zásady. 

Bod 11 Poverenie zastupovaním starostu obce

Podľa novely zákona o obecnom zriadení podľa § 13b: „Starostu zastupuje zástupca starostu, ktorého spravidla na celé funkčné obdobie poverí zastupovaním starosta do 60 dní od zloženia sľubu; ak tak neurobí, zástupcu starostu zvolí obecné zastupiteľstvo. Zástupca starostu môže byť len poslanec.“ Starosta oboznámil poslancov, že je tradíciou  v obci Rakovice, že zástupcom starostu sa stáva ten poslanec, ktorý získal najviac hlasov od občanov. V zákonom stanovenej lehote poverí ako svojho zástupcu Ing. Júliusa Šmýkala. 

Bod 12  Diskusia

	Starosta obce informoval poslancov o tom, že na začiatku obce od Boroviec, v záhrade, ktorá je vo vlastníctve súkromnej osoby sa nachádzala socha Jána Nepomúckeho. Táto socha nestojí už dlhšiu dobu na svojom mieste, nakoľko socha z podstavca buď spadla alebo ju nejakí výtržníci zhodili. Starosta obce sa informoval u reštaurátorov, či by bolo možné sochu zreštaurovať. Starosta obdržal 2 cenové ponuky na zreštaurovanie sochy. Reštaurátor Patrik Pripko zaslal ponuku na práce vo výške 1700,- eur. Pán Bruno Pripko uviedol vo svojej cenovej ponuke rozpätie od 1440,- eur do 2090,- eur. Nevie, čo všetko sa bude musieť na soche robiť, keď sa s prácou začne. Nevie to odhadnúť. Poslanec Masár sa pýtal, či je nutné, aby socha zostala na tom istom mieste ako stála. Starosta sa na to bude informovať na Krajskom pamiatkovom úrade v Trnave. 
	Starosta informoval poslancov, že zasadnutia obecného zastupiteľstva sa v predchádzajúcom období uskutočňovali spravidla v posledný piatok v mesiaci. Ak by nemali poslanci k tomuto výhrady, zostali by sme pri tom. 
	Starosta informoval poslancov, v akom štádiu je projekt „Regenerácia centrálnej zóny v obci Rakovice“. Pri asfaltovaní cesty nastali komplikácie, keďže sa zmenilo – zhoršilo počasie. Všetko bolo pripravené na asfaltovanie cesty a začalo snežiť a mrznúť. Keď trochu poľavilo, začalo sa asfaltovať, ale bolo dosť zima, asfalt sa nedal dobre zavalcovať. 
	Keď sa v budúcom roku dokončí projekt, bolo by vhodné nainštalovať pri autobusových zastávkach, pri škole a pri kostole kamery, aby sa zamedzilo ničeniu majetku obce výtržníkmi a vandalmi. Starosta obce dá vypracovať cenové ponuky. 
	Ďalej sa diskutovalo o parkovaní áut na chodníkoch. Je problém hlavne pri zimnej údržbe ciest a chodníkov. Občania sa sťažujú, že idú po chodníku, ale keď na ňom stojí auto, musia prejsť aj tak na cestu. Problém so státím na chodníku je tak isto pri základnej škole a pred kaviarňou Ponorka. Pri kaviarni by bolo vhodné aj osadenie zábradlia vedľa chodníka, aby sa zamedzilo státiu áut na chodníku. Starosta informoval poslancov, že sa uskutočnilo rokovanie ohľadom osadenia dopravných značiek so zákazom státia pred školou a pred kaviarňou Ponorka. Starosta obce preverí u štátnej polície, kto má kontrolovať parkovanie áut na chodníkoch.       
	Starosta informoval poslancov o akciách poriadaných v mesiaci december. Dňa 10.decembra sa uskutočnila v spolupráci s MNH a Červeným krížom v Krakovanoch Vianočná kvapka krvi. Dňa 11. decembra sa v škole uskutoční Mikulášsky stolnotenisový turnaj rodín. Dňa 18. decembra sa v základnej škole uskutoční vianočná akadémia s vianočnými trhmi. Dňa 23. decembra budú skauti a členovia MNH rozvážať po obciach Mikoregiónu Betlehemské svetlo. Dňa 28. decembra sa uskutoční kolkársky turnaj detí a rodičov. 29. decembra bude mať Miestna organizácie Jednoty dôchodcov Slovenska v Rakoviciach vianočné posedenie v jedálni SOŠ Rakovice. Dňa 30. decembra sa uskutoční tradičný kolkársky turnaj, pri ktorom sa bude podávať kapustnica. No a 1. januára sa uskutoční novoročný ohňostroj.
 
Obecné zastupiteľstvo na svojom ustanovujúcom zasadnutí obecného zastupiteľstva, ktoré sa konalo dňa 10.12.2010, prerokovalo a prijalo tieto uznesenia:

Uznesenie Obecného zastupiteľstva č. 1/2010/1 zo dňa  10.12.2010:

Obecné zastupiteľstvo v Rakoviciach berie na vedomie
1.	výsledky volieb do orgánov samosprávy obce Rakovice
2.	vystúpenie novozvoleného starostu
3.	platné zásady odmeňovania poslancov a členov komisií
4.	poverenie starostu obce svojím zastupovaním poslanca: Ing. Júliusa Šmýkala
5.	informácie starostu o cenových ponukách na zreštaurovanie sochy Ján Nepomúckeho 
6.	informácie starostu o rokovaní ohľadom osadenia dopravných značiek v obci, ktorý by riešil zákaz státia pri základnej škole, pri kaviarni Ponorka, osadenie zábradlia na chodníku pri kaviarni a škole  
7.	informácie starostu obce o akciách poriadaných v mesiaci december a na začiatku nového roka.

Uznesenie Obecného zastupiteľstva č. 2/2010/1 zo dňa  10.12.2010:
 
Obecné zastupiteľstvo v Rakoviciach konštatuje, že
1. novozvolený starosta obce Dušan Daloš zložil zákonom predpísaný sľub starostu obce
2. zvolení poslanci obecného zastupiteľstva zložili zákonom predpísaný sľub poslanca OZ:
                        Bc. Romana Dalošová
Ján Hevier
              	Anna Magalová
                        Miroslav Masár
                        Ing. Július Šmýkal
                        
Uznesenie Obecného zastupiteľstva č. 3/2010/1 zo dňa  10.12.2010:
 
Obecné zastupiteľstvo v Rakoviciach zriaďuje komisie pri Obecnom zastupiteľstve v Rakoviciach:
- komisia návrhová, mandátová a volebná
- komisia životného prostredia a verejného poriadku
- komisia školstva, kultúry a sociálneho zabezpečenia
- komisia pre ochranu verejného záujmu
- komisia na posudzovanie žiadostí na prideľovanie nájomných bytov v obci

Uznesenie Obecného zastupiteľstva č. 4/2010/1 zo dňa  10.12.2010:
 
Obecné zastupiteľstvo v Rakoviciach volí
- za predsedu komisie návrhovej, mandátovej a volebnej: Romanu Dalošovú
- za predsedu  komisie životného prostredia a verejného poriadku: Miroslava Masára
- za predsedu  komisie školstva, kultúry a sociálneho zabezpečenia: Annu Magalovú
- za predsedu  komisie pre ochranu verejného záujmu: Jána Heviera
- za predsedu  komisie na posudzovanie žiadostí na prideľovanie nájomných bytov v obci: Ing. Júliusa Šmýkala

Uznesenie Obecného zastupiteľstva č. 5/2010/1 zo dňa  10.12.2010:
 
Obecné zastupiteľstvo v Rakoviciach určuje 
plat starostu obce Rakovice v súlade so zákonom č. 253/1994 Z. z. o právnom postavení a platových pomeroch starostov a primátorov obcí vo výške 1,6 násobku platu určeného zo zákona, spolu vo výške 2.180,00 eur.

Uznesenie Obecného zastupiteľstva č. 6/2010/1 zo dňa  10.12.2010:
 
Obecné zastupiteľstvo v Rakoviciach ukladá:
-  predsedom komisií predložiť na najbližšie zasadnutie OZ návrhy na členov   komisií OZ  

Uznesenie Obecného zastupiteľstva č. 7/2010/1 zo dňa  10.12.2010:

Obecné zastupiteľstvo v Rakoviciach odporúča starostovi obce:
- zistiť možnosti premiestnenia sochy Jána Nepomúckeho na Krajskom pamiatkovom úrade v Trnave
- dať vypracovať cenové ponuky na kamerový systém pri kostole, pri škole, nových autobusových zástavkách
-  zistiť u štátnej polície, kto má kontrolovať parkovanie vozidiel na chodníkoch
- dať vypracovať projektovú dokumentáciu na osadenie zábradlia pri škole a pri kaviarni Ponorka     

Bod 13 Záver.

Nakoľko neboli vznesené žiadne iné pripomienky ani dotazy,  starosta obce p. Dušan Daloš program rokovania ukončil a poďakoval prítomným za účasť.  

Overovatelia zápisnice:      Ján Hevier                       .............................................

                                           Miroslav Masár                ..............................................

Zápisnicu zapísala:             Jarmila Chnápková           .............................................

 

                                                  Dušan   D a l o š 
                                                  starosta obce